Rīgā,

Dokumenta datums skatāms laika zīmogā

Nr. 10-194e

**Vides aizsardzības un reģionālās attīstības ministrijai**

Peldu iela 25, Rīga, LV-1494

e-pasts: pasts@varam.gov.lv

*“****Par Ministru kabineta noteikumu „Atkritumu dalītas savākšanas,***

***sagatavošanas atkārtotai izmantošanai, pārstrādes un materiālu***

***reģenerācijas noteikumi” projektu (VSS-1061)****”*

Eco Baltia vide ir iepazinusies ar Ministru kabineta noteikumu „Atkritumu dalītas savākšanas, sagatavošanas atkārtotai izmantošanai, pārstrādes un materiālu reģenerācijas noteikumi” projektu (VSS-1061) un izsaka turpmāk priekšlikmu par to.

Noteikumu 3.3 apakšpunkts nosaka, ka pašvaldība sadarbībā ar atkritumu apsaimniekotājiem, kas izraudzīti saskaņā ar normatīvajiem aktiem par atkritumu apsaimniekošanu, organizē dalītu sadzīves atkritumu savākšanu savā administratīvajā teritorijā atbilstoši normatīvajiem aktiem par atkritumu savākšanas un šķirošanas vietām un līdz 2023.gada 31.decembrim izveido dalītas savākšanas sistēmu tekstilmateriāliem.

Jaunais Atkritumu apsaimniekošanas valsts plāns 2021.–2028. gadam paredz ieviest virkni pasākumu, kas atbilst Eiropas zaļā kursa un Jaunā aprites ekonomikas rīcības plāna principiem. Viens no svarīgajiem stratēģiskajiem uzdevumiem – materiālu atgūšana no atkritumu plūsmas, kas pārvirza pārvaldības uzsvaru uz atkritumu apjoma samazināšanu un to rašanās novēršanu, atkritumu pārstrādes un tai nepieciešamo priekšnosacījumu (t. sk. bīstamo vielu ierobežošanas produktos un dalītas savākšanas sistēmas) attīstību. Plānā kā vienu no būtiskajiem virzieniem iezīmē arī tekstila apsaimniekošanas sistēmas izveidi, šķirošanu un pārstrādi, kas pēdējos gados kļūst par aktuālu tematu visā pasaulē.

Tekstils ieņem nozīmīgu vietu Eiropas ražošanas industrijā, dodot darba vietas 1,7 miljoniem cilvēku un radot teju 200 miljardu eiro lielu apgrozījumu. Ražošanas apjomi ir milzīgi, pieprasījums pēc tā sauktās ātrās modes ik gadu strauji pieaug, bet monētai ir arī otra puse – 2020. gadā katrs Eiropas iedzīvotājs izmeta vidēji 11 kilogramu apģērba un citu tekstila izstrādājumu. Arī Latvijā šie rādītāji nebūt nav spīdoši – 35 % iedzīvotāju nevajadzīgo apģērbu izmet atkritumos, tajā pašā laikā aptaujas rāda, ka teju 90 % iedzīvotāju vēlētos izmantoto apģērbu nodot pārstrādei un atbalsta tekstilatkritumu šķirošanu.

Mēs redzam, ka sabiedrība šobrīd ir gatavāka tekstila šķirošanai, nekā infrastruktūra to spēj piedāvāt, turklāt tekstila apsaimniekošanas sistēmas izveides iekļaušana atkritumu apsaimniekošanas valsts plānā prioritāro darbu sarakstā ir radījusi lielu interesi pašvaldībām un arvien vairāk pašvaldības vēlas uzstādīt tekstila šķirošanas konteinerus savās teritorijās. Vēl ir jāizstrādā un jāpieņem vairāki svarīgi normatīvie regulējumi, kas regulētu tekstila apsaimniekošanas sistēmu, taču uzskatām, ka laiks ir pietiekams, lai jau no 2023.gada sākuma pašvaldības kopā ar atkritumu apsaimniekošanas operatoriem spētu nodrošināt kvalitatīvu dalītas savākšanas sistēmu tekstilmateriāliem visa valstī.

Ņemot vērā iepriekš minēto, Eco Baltia vide lūdz ministriju izteikt Ministru kabineta noteikumu 3.punkta 3.3. apakšpunktu šādā redakcijā:

**“3.3. līdz 2022.gada 31.decembrim izveido dalītas savākšanas sistēmu tekstilmateriāliem;”.**

Valdes priekšsēdētājs Jānis Aizbalts